钦定古今图书集成/理学汇编/字学典/第048卷 > 金赵秉文草书韵会序 > 《跋索靖章草急就篇》宋·叶梦得
## 钦定古今图书集成/理学汇编/字学典/第048卷 > 金赵秉文草书韵会序 > 《跋索靖章草急就篇》宋·叶梦得

右索靖《章草急就篇》一千四百五十字，阙七百五十
九字。余闻世有此唐人硬黄临本，旧矣，不知藏谁氏，
求之久不获。绍兴甲子，偶得故秘书郎黄长睿双钩
所摹于福唐，凡西晋、前锺、张、卫、索书帖存于今者，大
抵皆无复真迹，流传誊拓既多，仅见其点画尔。长睿
好古，善隶楷，能得古人用笔意，其气韵精彩，尚可彷
彿典型。兵兴以来，剽剥煨烬之馀，故家名流，所藏殆
尽，幸有遗者，不可无传于世。闽无美石，乃使以版刻，
置之燕堂，以示好事者。杜子美云：“峄山之碑，野火焚，
枣木篆刻肥失真，古今所恨”云。石林叶梦得书。